Bruselj, 27.12.2004

KOM(2004)833 končno

POROČILO KOMISIJE EVROPSKEMU PARLAMENTU IN SVETU

o izvajanju Uredbe (ES) št. 450/2003 Evropskega parlamenta in Sveta

1. Uvod

V euroobmočju stroški dela na splošno veljajo za enega glavnih morebitnih virov inflacije. Po mnenju Komisije je zato najbolj pomemben pravočasno izkazan indeks stroškov dela, da lahko Evropska centralna banka spremlja inflacijo in da se socialni partnerji lahko pogajajo o plačah.

Uredba (ES) št. 450/2003 Evropskega parlamenta in Sveta z dne 27. februarja 2003 o indeksu stroškov dela vzpostavlja skupni okvir za pripravo, posredovanje in oceno primerljivih indeksov stroškov dela v Skupnosti (UL L 69, 13.3.2003, str. 1). Države članice so po sprejemu Uredbe začele uresničevati njene zahteve. Večina držav članic je še naprej načrtovala serije začasnih indeksov (ki jih je Eurostat pošiljal že več let) za izračun končnih indeksov, medtem ko so druge države začele razmišljati o morebitnih drugačnih pristopih. Nekatere države so morale tokrat prvič izračunati indeks stroškov dela.

Člen 13 Uredbe predpisuje dvoletna poročila o izvajanju Uredbe. To prvo poročilo se v skladu z zadnjim stavkom člena 13 Uredbe nanaša zgolj na ukrepe, ki jih izvajajo države članice za pripravo uporabe Uredbe.

2. Prehodna obdobja

Naslednja tabela kaže države članice in prehodna obdobja do junija 2005, v katerih morajo izkazati serije indeksa stroškov dela od leta 1996 do danes. Prehodna obdobja zadevajo bodisi zgolj nekatere značilnosti bodisi celotno uporabo indeksa.

Država članica | Prehodno obdobje zajema |

Belgija | - 70-dnevno obdobje za posredovanje podatkov - Stroške dela na dejansko opravljeno delovno uro |

Nemčija | Področja dejavnosti NACE H, I in K |

Grčija | Vse določbe |

Španija | 70-dnevno obdobje za posredovanje podatkov |

Francija | Vse določbe |

Irska | Vse določbe |

Italija | - Prispevke delodajalca za socialno varnost, ki se jim prištejejo davki, ki jih plača delodajalec, in odštejejo subvencije, ki jih prejme delodajalec - Izključitev davkov in subvencij (D4 in D5) |

Luksemburg | Vse določbe |

Nizozemska | - Podatke za nazaj za obdobje 1996–2002 - Prispevke delodajalca za socialno varnost, ki se jim prištejejo davki, ki jih plača delodajalec, in odštejejo subvencije, ki jih prejme delodajalec - Izključitev davkov in subvencij (D4 in D5) |

Avstrija | Področja dejavnsti NACE G, H, I, J in K |

Finska | Vse določbe |

Švedska | Vse določbe |

Združeno kraljestvo | - Vključitev Severne Irske - Vključitev poročevalskih enot z manj kot 20 zaposlenimi - Prilagojenost delavniku |

3. Ukrepi, ki so jih izvedle države članice do oktobra 2004

Naslednje države članice so izvedle vse ukrepe, potrebne za upoštevanje določb Uredbe v celoti: Češka republika, Danska, Litva, Madžarska, Portugalska in Slovaška republika.

V drugi skupini so države članice, ki Uredbo izvajajo v celoti, razen v tistih postavkah, za katere velja prehodno obdobje. Sem sodijo Nemčija, Španija, Nizozemska in Avstrija.

Položaj v drugih državah je naslednji:

Belgija

Z uporabo obstoječih podatkovnih virov so pripravili začasen indeks z delnim zajetjem postavk. Te serije so na voljo za obdobje 1996–2002.

Estonija

Indeks stroškov dela delno uresničuje zahteve Uredbe. Opredelitve, koncepti in zajetje postavk so v skladu z Uredbo. Manjkajo podatki za nazaj za obdobje od 1996 do 2002, prav tako serije, prilagojene delavniku in sezonski komponenti.

Grčija

Prehodno obdobje do junija 2005 za uporabo indeksa v celoti.

Pripravljajo začasni indeks. Na podlagi zbirk podatkov četrtletnega raziskovanja delovne sile in večletnih raziskovanj stroškov dela izračunavajo začasni indeks, vendar je treba potrditi metodo in verjetnost.

Francija

Prehodno obdobje do junija 2005 za uporabo indeksa v celoti.

Začasni indeks, ki deloma uresničuje koncepte Uredbe, je na voljo od leta 1996 dalje. V letih 2003 in 2004 so izvedli serijo metodoloških študij in simulacij, da bi preverili zbirke podatkov za končni indeks.

Irska

Prehodno obdobje do junija 2005 za uporabo indeksa v celoti.

Z uporabo obstoječih podatkovnih virov so pripravili začasen indeks, pri katerem so postavke delno zajete. Te serije so na voljo za obdobje 1996–2002.

Italija

Indeks stroškov dela delno uresničuje zahteve Uredbe. Imenovalec indeksa, tj. opravljene delovne ure, je za zdaj celotno število zaposlenih, izraženo kot število zaposlenih za poln delovni čas. 70-dnevno obdobje še ni upoštevano, prav tako niso na voljo serije, prilagojene delavniku in sezonski komponenti.

Ciper

Pripravljajo začasen indeks. V obdobju 2002-2003 so izvedli pilotsko raziskovanje, s katerim naj bi zbrali četrtletne podatke neposredno po podjetjih. Posamezni vidiki rezultatov niso bili zadovoljivi, zato sedaj izvajajo študije za proučitev obstoječih podatkovnih virov.

Latvija

Indeks stroškov dela delno uresničuje zahteve Uredbe. Opredelitve, koncepti in zajetje postavk so v skladu z Uredbo. Manjkajo le podatki za nazaj za leto 1996.

Luksemburg

Prehodno obdobje do junija 2005 za uporabo indeksa v celoti.

Začasni indeks, ki delno upošteva koncepte Uredbe, je na voljo od leta 1996 dalje. V letih 2003 in 2004 so izvedli serijo metodoloških študij in simulacij, da bi preverili zbirke podatkov za končni indeks.

Malta

Pripravljajo začasni indeks. Izvajajo študije, ki proučujejo obstoječe podatkovne vire.

Poljska

Začasni indeks, ki deloma upošteva koncepte Uredbe, je na voljo od leta 1996 dalje. Serije indeksa niso razčlenjene po gospodarskih dejavnostih, kakor se zahteva, prav tako niso na voljo serije indeksa, prilagojene delavniku in sezonski komponenti.

Slovenija

Indeks stroškov dela delno uresničuje zahteve Uredbe. Opredelitve, koncepti in zajetje postavk so v skladu z Uredbo. Serije, prilagojene delavniku in sezonski komponenti, niso na voljo.

Finska

Prehodno obdobje do junija 2005 za uporabo indeksa v celoti.

Začasni indeks, ki deloma upošteva koncepte Uredbe, je na voljo od leta 1996 dalje. V letih 2003 in 2004 so izvedli serijo metodoloških študij in simulacij, da bi preverili zbirke podatkov za končni indeks.

Švedska

Prehodno obdobje do junija 2005 za uporabo indeksa v celoti.

Začasni indeks, ki deloma upošteva koncepte Uredbe, je na voljo od leta 1996 dalje. V letih 2003 in 2004 so izvedli serijo metodoloških študij in simulacij, da bi preverili zbirke podatkov za končni indeks.

Združeno kraljestvo

Začasni indeks, ki deloma upošteva koncepte Uredbe, je na voljo od leta 1996 dalje. Serije indeksa niso razčlenjene po gospodarskih dejavnostih, prav tako niso na voljo serije indeksa, prilagojene delavniku in sezonski komponenti.

Vse države člnice so bile naprošene, da oddajo podrobnejše poročilo o svojih izvedbenih dejavnostih. Razpoložljivi podatki so priloženi k temu poročilu.

4. Spremljajoči ukrepi Evropske komisije (Eurostata)

Odkar je Uredba (ES) 450/2003 začela veljati, Eurostat pošilja državam nadaljnja navodila glede osnovne metodologije in posredovanja podatkov. Komisija je julija 2003 sprejela izvedbeno uredbo (ES 1216/2003, UL L 169, 8.7.2003, str. 37), ki podrobneje določa postopke za posredovanje indeksa, potrebne posebne (sezonske) prilagoditve in vsebino poročil o statistični kakovosti.

Eurostat vzpostavlja zmogljivosti za podatkovne zbirke in posredovanje podatkov, da bi lahko pravočasno prejemal, preverjal, upravljal, shranjeval in pošiljal podatke indeksa stroškov dela. Te zmogljivosti bodo v celoti usposobljene do pomladi 2005, ko se iztečejo zadnja prehodna obdobja in bodo vse države predložile serije indeksa na podlagi Uredbe. Dotlej Eurostat še naprej prejema in pošilja bodisi serije indeksa, ki temeljijo na Uredbi, bodisi začasne serije indeksa, pač glede na stopnjo izvajanja Uredbe v državah članicah.

5. Zaključki

Deset držav članic v celoti upošteva Uredbo; v štirih med njimi še veljajo dogovorjene prehodne ureditve za nekatere vidike izvajanja Uredbe.

Petnajst držav članic je še na pripravljalni stopnji izvajanja Uredbe. V šestih med njimi veljajo dogovorjene prehodne ureditve za izvajanje Uredbe v celoti.

Preostale postavke izvajanja Uredbe zajemajo predvsem popolno razčlenitev podatkov po gospodarskih dejavnostih, podatke za nazaj in (sezonsko) prilagojene serije. Pravočasno izkazovanje indeksa v 70 dneh zahteva tudi prilagoditve postopka izkazovanja. V nekaterih državah še vedno iščejo in preverjajo najustreznejše vire podatkov.

PRILOGA

Podrobnosti o nacionalnih izvedbenih dejavnostih

Belgija

Trenutno razpoložljivi podatki od prvega četrtletja 1996 do četrtega četrtletja 2002 še ne temeljijo v celoti na usklajeni metodologiji. Največja težava je ocena imenovalca osnovne spremenljivke, tj. opravljenih delovnih ur. Razpoložljivi podatki v administrativnih virih podatkov so izraženi kot „število zaposlenih za poln delovni čas”, in ne kot število opravljenih delovnih ur. Trenutne dejavnosti so usmerjene v natančnejšo oceno delovnih ur v četrtletju, da bi tako lahko privzeli prakse, ki bi bile bolj usklajene s praksami drugih držav članic. Trenutno zbirajo podatke za začasne četrtletne indekse za leti 2003 in 2004.

Češka republika

Indeksi so pripravljeni strogo v skladu s pravnimi akti. Toda za popolno skladnost je treba izračunati še indeks brez bonusov. Začetne dejavnosti so uspešno stekle. Bonusi kot nova spremenljivka so bili vključeni v seznam spremenljivk, ki se uporablja za poslovno statistiko, v prvem četrtletju 2003. Rezultati se bodo preverjali glede na ustrezne letne podatke iz letnega raziskovanja stroškov dela. Izračunavanje podatkov za nazaj pred prvim četrtletjem 2003 ne bo mogoče.

Grčija

Zbiranje podatkov o opravljenih delovnih urah in stroških dela, ki se bo začelo leta 2005, bo temeljilo na vzorčnem četrtletnem raziskovanju za referenčna leta od 2000 do 2004. Podatki za leta od 1996 do 1999 bodo morda temeljili na administrativnih virih (skladi socialnega zavarovanja), odvisno od rezultatov trenutno potekajoče študije.

Španija

Prejšnje dejavnosti lahko povzamemo takole:

Čas | Ukrepi |

1998-1999 | Priprava četrtletnega raziskovanja stroškov dela |

Januar 2000 | Prva zbirka podatkov iz četrtletnega raziskovanja stroškov dela |

Marec 2002 | Ocena serij podatkov za nazaj o plačah s povezovanjem podatkov četrtletnega raziskovanja stroškov dela s podatki iz prejšnjega raziskovanja plač |

Junij 2002 | Ocena podatkov za nazaj za druge podatke o stroških dela |

December 2002 | Uvajanje Laspeyresovega obrazca |

2003 | Študija in izračunavanje serij, prilagojenih delavniku in sezonski komponenti; študija o predložitvi začasnih podatkov v postavljenem roku 70 dni; študija revizij |

Marec 2004 | Prvo posredovanje podatkov v skladu z zahtevami Uredbe, z izjemo upoštevanja 70-dnevnega roka za posredovanje podatkov |

Od leta 2002 dalje | Študija izvedljivosti vključitve področja dejavnosti NACE L |

Francija

Francija kljub odstopanju že pošilja začasne podatke, ki segajo v leto 1996. Od leta 2003 dalje Francija sprejema ustrezne ukrepe za konceptualno izboljšavo indeksov; med te ukrepe sodijo metodološke študije, izdelava posebnih računalniških orodij in raziskava najustreznejših podatkovnih virov. Oktobra 2004 so bila informacijska orodja bolj ali manj usposobljena.

Irska

Indeksi se bodo zbirali kot del novega raziskovanja, ki bo zajelo vse gospodarstvo in se bo imenovalo raziskovanje plač, delovnih ur in stroškov zaposlovanja (EHECS). Projekt za izvedbo tega novega raziskovanja EHECS se je začel. Podatki se bodo sprva zbirali za četrto četrtletje 2004 v področjih dejavnosti NACE gradbeništvo, trgovina in finančno posredništvo, in sicer bodo vprašalnike poslali januarja 2005. Področja dejavnosti NACE od C do O bodo vključili postopno. Raziskovanje EHECS bo potekalo po pošti, vendar bodo spodbujali vračanje vprašalnikov v elektronski obliki. Za povzemanje podatkov iz vrnjenih vprašalnikov bodo uporabili tehnologijo skeniranja. Do uvedbe tega raziskovanja bo Irska posredovala stare indekse. Metodologijo združevanja obeh serij bodo sporočili pozneje.

Ciper

Uvedli so četrtletno vzorčno raziskovanje za zbiranje podatkov o opravljenih delovnih urah in stroških dela, ki je potekalo po podjetjih z osebnim anketiranjem petih ali več zaposlenih. Glede na kakovost podatkov je bilo raziskovanje zadovoljivo. Toda obremenitev poročevalskih enot je bila velika, raziskovanje je bilo drago in zamudno, tako da se je precej zamujalo pri zbiranju, obdelavi in izračunavanju podatkov. Uporaba administrativnih virov je zato časovno ustreznejša, manjša bo tudi obremenjenost poročevalskih enot. Proučevanje različnih razpoložljivih virov je pokazalo, da je najustreznejši vir register socialnega zavarovanja. Statistični urad Cipra se spoprijema s težavami zlasti pri klasifikaciji gospodarskih dejavnosti in pravočasnem pripisovanju nerednih bonusov, vendar je že začel odpravljati ti dve slabosti. Prve rezultate za leta od 2000 do 2003 bodo po pričakovanju predložili pred koncem leta 2004. Trenutno potekajo študije o najboljšem načinu izračunavanja podatkov za nazaj.

Latvija

Podatki za Latvijo so v skladu z Uredbo. Manjkajo zgolj podatki za nazaj do leta 1996, ki so del glavnega podatkovnega vira, tj. opravljene delovne ure v zasebnem sektorju, in nekateri drugi podatki.

Madžarska

Podatki za Madžarsko so na splošno v skladu z Uredbo. Izjema je zgolj indeks brez bonusov, ker manjkajo podatki o bonusih za leta pred letom 2002. Indeksi so izračunani na podlagi kratkoročnih mesečnih raziskovanj, ki zajemajo v celoti podjetja z več kot 49 zaposlenimi in reprezentativni vzorec podjetij s številom zaposlenih od 5 do 49 (javne ustanove spremljajo v celoti od leta 1998 dalje), ter na podlagi raziskovanj stroškov dela za leti 2000 in 1996. Podatke iz osnovnih virov poleg tega dopolnjujejo še z nekaterimi razmerji za oceno drugih komponent razen plač. Prvo poročilo o statistični kakovosti so poslali septembra 2004.

Poljska

Poljski podatki za prvo, drugo in tretje četrtletje se posredujejo v skladu z Uredbo najpozneje v 70 dneh; podatki za četrto četrtletje pa se pošiljajo tudi do 120 dni po preteku referenčnega obdobja. Metapodatki so bili pripravljeni v skladu s posebnimi standardi objavljanja podatkov (format SDDS) Mednarodnega denarnega sklada (IMF). Na voljo je tudi ustrezno poročilo o statistični kakovosti.

Portugalska

Portugalski indeksi so izračunani na podlagi več virov, od katerih je najpomembnejši ‘Índice de Custo do Trabalho’ (ICT). To raziskovanje, ki je bilo prvotno uvedeno za načrtovanje in izračunavanje indeksa plač, so morali prilagoditi indeksom stroškov dela. Proučili in preverili so dopolnilne podatkovne vire. Te študije so pokazale, da je izkazovanje indeksa v skladu z Uredbo 450/2003.

Slovenija

Podatki za Slovenijo so v skladu z Uredbo. Manjkajo le prilagoditve delavniku in sezonski komponenti, ki bodo v celoti na voljo leta 2005.

Finska

V prehodnem obdobju je Finska v roku 70 dni posredovala Eurostatu serije indeksa, ki niso bile popolnoma v skladu z Uredbo. Metode pridobivanja podatkov so sedaj izpopolnili, tako da v podrobnostih in kakovosti ustrezajo zahtevam Uredbe, ki se bo izvajala od začetka leta 2005 dalje. Indeks bo zajel tudi dejavnosti javnega sektorja.

Združeno kraljestvo

Združeno kraljestvo trenutno izkazuje začasno serijo, ki ni popolnoma v skladu z Uredbo. Izoblikovali so novo serijo v skladu z Uredbo, ki jo bodo objavili in redno posredovali Eurostatu od leta 2005 dalje. V Združenem kraljestvu pričakujejo, da bodo do konca leta 2004 imeli na voljo usklajeno serijo za nazaj za prvo četrtletje leta 2000, ki bo v skladu z Uredbo. Povezali jo bodo s trenutno začasno serijo in tako izkazovali serijo za nazaj za prvo četrtletje leta 1996.